ב-1860, במסגרת מלחמת האופיום השנייה, כבש צבא משותף בריטי-צרפתי את בייג'ינג. הקיסר שְׂייֵנְפֶנְג, הקיסר השביעי משושלת צ'ינג, נמלט צפונה לצ'נגדה. קודם לכן ניסו הבריטים לנהל איתו משא ומתן, אולם תוך כדי המשא ומתן אסרו הסינים את השליחים הבריטים, עינו אותם והוציאו להורג חלק מהם. בתגובה החליט לורד אלגין, שעמד בראש חיל המשלוח הבריטי, להעניש את הסינים. כדי להבטיח שמאורע כזה לא ישנה, הוא הורה על הרס מוחלט של שני הארמונות של שושלת צ'ינג מחוץ לבייג'ינג: "הגנים של הזוהר המושלם" (Yuánmíng Yuán מכונים גם ארמון הקיץ הישן) וגן האדוות הצלולות. שני האתרים נבזזו ביסודיות, ואחר כך הועלו באש כל המבנים, למעט הביתנים מארד ופגודות האבן. אירוע זה נחשב עד היום בסין לדוגמה לברבריות של כוחות זרים ולהשפלה לאומית.